钦定古今图书集成/理学汇编/经籍典/第149卷 > 王充论衡 > 《艺增篇》
## 钦定古今图书集成/理学汇编/经籍典/第149卷 > 王充论衡 > 《艺增篇》

《诗》言“子孙千亿”，美周宣王之德，能慎天地，天地祚之，
子孙众多，至于千亿。言子孙众多可也；言千亿，增之
也。夫子孙虽众，不能千亿，诗人颂美，增益其实。案后
稷始受邰封，讫于宣王，宣王以至外族内属，血脉所
联，不能千亿。夫千与万，数之大名也。万言众多，故《尚
书》言“万国”，《诗》言“千亿。”

《诗》云：“鹤鸣于九皋，声闻于天。”言鹤鸣九折之泽，声犹
闻于天，以喻君子修德穷僻，名犹达朝廷也。其闻高
远可矣；言其闻于天，增之也。彼言声闻于天，见鹤鸣
于云中，从地听之，度其声鸣于地，当复闻于天也。夫
鹤鸣云中，人闻声，仰而视之，目见其形。耳目同力，耳
闻其声，则目见其形矣。然则耳目所闻见，不过十里，
使参天之鸣，人不能闻也。何则？天之去人以万数，远
则目不能见，耳不能闻。今鹤鸣，从下闻之，鹤鸣近也。
以从下闻其声，则谓其鸣于地，当复闻于天，失其实
矣。其鹤鸣于云中，人从下闻之，如鸣于九皋，人无在
天上者，何以知其闻于天上也？“无以知”，意从《准况》之也。诗人或时不知至诚以为然；或时知而欲以喻事，
故增而甚之。

《诗》曰：“维周黎民，靡有孑遗。”是谓周宣王之时，遭大旱
之灾也。诗人伤旱之甚，民被其害，言无有孑遗一人
不愁痛者。夫旱甚则有之矣，言无孑遗一人，则增之
也。夫周之民，犹今之民也，使今之民也，遭大旱之灾，
贫赢无蓄积，如心思雨；若其富人谷食饶足者，廪囷
不空，口腹不饥，何愁之有？天之旱也，山林之间不枯，
犹地之水，丘陵之上不湛也。山林之间，富贵之人必
有遗脱者矣。而言“靡有孑遗”，增益其文，欲言旱甚也。